УПРАЖНЕНИЯ НА ТЕМА: МОЖЕ ЛИ ДА СЕ ИЗМЕРИ „БОЖИЯТА ИСКРА“ У ЧОВЕКА!?

I.

БОЖИЯТА ИСКРА МОЖЕ ДА СЕ МЕРИ!

Аз съм атеист..., но не съм атеист с дървена глава! Приемам, че въпреки метафоричността, в човека има „божия искра“! И тази божия искра още с древните религиозни вярвания се асоциира с наличието на съзнание и самосъзнание, т.е. душата на човека. Още оттогава се е знаело, че божестваната искра може да бъде много голяма и ярка при някои, а при други - съвсем слаба и мъждукаща. Днес, когато за най-уважителни са се наложили научните знания, в психологията нееднократно се подчертава, че съзнанието и особено самосъзнанието се проявява и преживява от хората различно. Има хора, които много силно и проникновено усещат своето „Аз“ и има други, които даже не го забелязват. Отбелязва се също, че надарените и талантливи хора, без значение в коя област се проявяват, принадлежат към групата на емоционално и силно преживяващи себе си и света, вероятно защото „божията искра“ гори силно в тях.

Може ли да се измери това пламъче по някъкъв начин!?

Би било не само интересно, но и практично и полезно!

Религиозните хора вярват в бога и неговата сила и изразяват своята вяра, като му преписват вечност и безсмъртие. Не само това..., вярват също, че същият този бог ще им дари от своето безсмъртие, гарантирайки безсмъртието на душата на всеки един вярващ, като вариациите на тази идея в различните религии са толкова, колкото и религиозните системи.

Някои от другите хора, от тези които не приемат нито една религия, преживяват действителността доста по-тежко, защото отхвърляйки свръхестественото остава естественото, а то винаги завършва със стареене и смърт. Окончателно и безвъзвратно унищожение, което е безкрайно неприемливо за „Аз“-а.

Мисълта за смъртта ражда желанието за безсмъртие!

И атеистите желаят и търсят безсмъртието по всевъзможни практични начини. В древността са търсили тайни рецепти за приготвяне на екстракти и прахове с чудодейни свойтва, възвръщащи младостта и отлагащи смъртта и дори са формулирали идеята за философския камък, който може всичко, включително и постигане на безсмъртие.

Днес, броят на търсачите на безсмъртие рязко е нарастнал...има цяла индустрия на всевъзможни препарати за отлагане на стареенето, има геронтология...има трансхуманизъм. Има крионика... има кибернетични варианти на безсмъртие, mind uploading...и даже идеи за възкресяване на всички живели някога. Имортологията, т.е. науката за постигане на безсмъртие, е набрала скорост във всичките си измерения и се е превърнала в модна тенденция.

Все ясно изразено желание за безсмъртие!

Не бих се наел точно тук да прецизирам понятието безсмъртие и всички негови интерпретации, но едно е ясно със сигурност – желанието за безсмъртие е дълбоко вградено в нашата човешка психика. Личността на всеки човек има значение и се счита за непреходна ценност. Силни и изявени личности, силно съзнание и самосъзнание, силно желание за безсмъртие.

В този ред на мисли, съвсем спонтанно ми хрумна, че „божествената искра“ у всеки един човек е напълно съпоставима с желанието му за безсмъртие. Колкото изявено и по-силно е това желание ( както при религиозните хора, така и при атеистите!), толкова е по-ярка и по-силна е и „божествената искра“ у човека. Можем ли да измерим силата на желанието за безсмъртие, ще можем да измерим и величината на „божествената искра“. Методиката на измерване на силата на едно желание оставям на страна... За мен по-важното е, че хората, които се опитват да постигнат безсмъртие, определено се съизмерват с идеята за бога и неговата сила. Това съизмерване несъмнено отвежда много...много далече и превръща човека във Вселенски (божествен) фактор. „Божествената искра“, разбирана като стремеж към безсмъртие, ще превърне хората в богове!

04.01.2022г. Таню Колев

Марияна Кривошапкова

II.

ИЗМЕРИМА ЛИ Е “ БОЖИЯТА ИСКРА”

“Аз съм атеист..., но не съм атеист с дървена глава!”

С една дума - допускам, че “божията искра” е част от човешката психика и тя може да бъде измерена. Единицата за мярка е стремежът към безсмъртие. Нищо повече.

Да видим защо е така. Но нека първо определим съдържателната страна на понятието “божия искра”.

За християните “божията искра” е любовта, разбирана към всичко и всеки, т.е. това е любовта, носеща добро. През 1512 година Микеланджело създава сцената от тавана на Систинската капела, в която “божията искра” (докосването на Бога) вдъхва живот на Адам и с това се определя “божията искра” като този огън, който поражда в човека вдъхновение и потребност от съзидание – да гради, да твори и да прави по - добър живота на земята. Не на последно място “**божията искра” е самата човешка душа.** Понятието душа е религиозен термин и когато говорим за реалност и научно познание, ще използваме еквивалентните по значение и с по- пълно съдържание понятия: психика, съзнание и съзнание със самосъзнание (“Аз”), т.е. човешка психика. Още от първите религиозни вярвания при траки, шумери и египтяни “божията искра” се асоциира с човешката душа - с наличието на съзнание и самосъзнание!

Очертават се основните характеристики на понятието “божия искра”: любов, съзидание – творчество и наука, и потребност от развитие... или това, което прави човечеството през цялото си съществуване - да подобрява средата и себе си, за да създаде по-добри условия за собственото си оцеляване.

Ако в генетичната ни система е закодиран инстинктът за оцеляване на вида, то в психиката със „съзнание и самосъзнание“ е вграден естественият стремеж към безсмъртие, често наричан безсмъртие на душата. Безсмъртието е естествен целеполагащ елемент на системата психика със самосъзнание, произтичащ от самата ѝ природа. Защо? – защото човекът не може да се примири със смъртта. За човешкото съзнание времето тече във всички посоки – назад към отминалото и напред към бъдещето. Можем да помним, да си спомняме и преживяваме отново; можем да мечтаем и да създаваме мисловни построения на бъдещ живот, които преживяваме предварително. Човешката психика няма времеви ограничения, затова и крайността на живота е неприемлива за нея. Смъртта е неприемлива. Вярно е съждението: Отношението към смъртта определя отношението към живота. Няма човек, който да не е минал през периода на ранното детство, когато с появата на “Аз”-а се осъзнава и окончателността, и неизбежността на собствената смърт. Малкият човек си задава въпросите: „И аз ли ще умра!? Вие...ще умрете ли!? Всички ли умираме!?“

Мисълта за смъртта ражда желанието за безсмъртие... и потребността от обезсмъртяване. Това са двете посоки, които управляват житейския път на човечеството – желание за безсмъртие и потребност от обезсмъртяване.

Да започнем с потребността от обезсмъртяване – какво означава? Преди всичко е стремеж към осигуряване на памет за себе си. Този стремеж стои в основата на цивилизационното развитие и е породен от промирението към смъртта (като неизбежна) в едно с потребността от обезсмъртяване. Умирайки да оставим нещо след себе си - поколение, което да има добри условия за живот. Затова потребността от обезсмъртяване се трансформира в потребност от творчество, наука, социални промени, осигуряване на природни ресурси и други.

Желанието за безсмъртие или по - точно казано - потребността от безсмъртие, е елемент от човешкото психично, което съществува в едно измерение, където няма време и пространство, но което отразява реалното време и пространство на живота на планетата и в частност – собствения си, и проецира съзнанието със самосънание (Аз-а) в този краен свят, притежаващ ограничени координатни парамерти и неизбежна биологична смърт. Т.е. една неограничена психична система съществува в един краен свят - противоречие, което намира своето имагинерно решение чрез средствата на религиите, вярванията, теориите и техните обредни поведенчески модели: медитации, начини на хранене, начин на живот, речеви сугестии (молитви), приемане на медикаменти или психоделици - всичко това за постигане на „сливане с бога“ и осигуряване на гаранции за безсмъртие – „душата“ да живее, да я има и след това, ...след смъртта. „Някой“ да го гарантира в някакъв друг свят – задгробен и след прераждане, каквото и да означава това.

Като пренебрегнем суицидните случаи, можем да кажем, че всеки човек таи в себе си надеждата, че ще живее още и още...макар и само с малко да отложи смъртта.

Има хора, които ясно осъзнават колко фатална и засега неизбежна е смъртта, и които открито пожелават безсмъртие. Не само пожелават, но с думи и дела се стремят към безсмъртие.

Преди векове са търсили безсмъртието чрез философския камък, чрез тайни рецепти, с които да усилят физическите и психическите си качества и най-вече - своето време на живот.

Днес науката се развива в посока удължаване живота на човека чрез изследвания върху възможността да се предотврати стареенето и хората да живеят значително по-дълго... Всъщност, колко по-дълго!? Сто, двеста години...може би 1000 или 10000 години!? Някои от тези търсачи на безсмъртие даже са осъзнали, че няма значение колко дълго живеем...дали 5 или 5 милиона години...след като в края на краищата, все пак, всичко ще завърши със смърт и окончателно унищожение.... Защо ни е тогава такова безсмъртие!?

Но има още по - нова и по - модерна идея за безсмъртие - кибернетичен вариант на лично безсмъртие или още наречен mind uploading във всевъзможните му подходи и хипотетични реализации. Личното безсмъртие тук се осъзнава като неограничено съществуване и развитие на личността в поредица от изкуствени тела-носители с приемственост и нарастващо съвършенство. Безсмъртието на психиката, съзнанието и самосъзнанието на човека е гарантирано като непрекъснат и неограничен процес на преселване във все по-нови и по-съвършени носители.

Разсъждавайки върху всичко това, стигам до извода, че “божията искра” в човешката психика може да се измери чрез потребността от безсмъртие. Колкото по-голямо е това желание, толкова по-голяма и по-ярка е “божията искра” у човека. **И е съвсем логично, защото имено „божията искра“, разбирана по този начин, ни прави съизмерими с идеята за Бога и Вечността**. А какво е човешката психика освен искрица божия ?! И съвсем в унисон с Тимъти Лиъри ще възкликна:

**Богът – това сме ние в бъдеще време!**

04.01.2022г. Таню Колев

Марияна Кривошапкова